Lav et referat af nedenstående tekst:

Tekst:
Vi er mutters alene i de store sale på Skagens Kunstmuseum. Udenfor er der sne og sol fra en klar himmel –  smukt, men bidende koldt. Alligevel begiver vi os senere op til vippefyret og ned på stranden for at filme direktøren for Skagens Kunstmuseum, Lisette Vind Ebbesen, i det naturskønne Skagen, hvor hun bor med mand og to børn, og hvor hun arbejder. Men vi begynder indenfor på Skagens Kunstmuseum, hvor Lisette vil fortælle om sit coronaliv. Nedlukning På Skagens Museum har Lisette Vind Ebbesen og hendes medarbejdere skulle forholde sig til hele tre nedlukninger indenfor et år. Museet skulle sommeren 2020 vise en stor Anna Ancher-udstilling, og forberedelserne havde stået på i mange, mange år. Men så kom den første nedlukning i marts 2020. Lige som museet skulle til at bygge udstillingen op: - Der var meget rutsjebane over det forløb. Først så vidste vi ikke, om vi overhovedet kom til at åbne op. Og dernæst fik vi heldigvis besked på, at man godt kunne åbne op, men så med de her forskellige restriktioner, som betød der var rigtig mange ting, vi lagde om på meget, meget kort tid, fortæller hun og fortsætter: - Altså hele udstillingsarkitekturen blev ændret i løbet af en uge, tror jeg. Hele formidlings,- og arrangementsprogrammet blev lavet om, og vi skiftede fra fysisk til digital, fra inde til ude, og fra store grupper, der skulle samles til små grupper. Det lykkedes at få skabt en flot udstilling, som faldt i både kunstanmeldernes og publikums smag. Det cirka 90.000 museumsgæster blev lukket ind i løbet af sommeren, og de stod gerne tålmodigt i kø og med afstand ude på gaden i en time for at komme ind.  Det imponerede og vakte stor glæde hos Lisette Vind Ebbesen, der også fik en anden god oplevelse ud af hele processen: - Den omstillingsparathed, der har været, og den vilje til ligesom at sige: Okay, der er nogle benspænd her. Hvordan løser vi det bedst muligt? Det synes jeg virkelig har været imponerende. Og der er helt sikkert nogle ting dér, som jeg synes er meget interessante, og som jeg virkelig vil prøve at huske på og tage med videre. Det virtuelle kunstmuseum ”Vores Værker” hedder den udstilling, der her i begyndelsen af 2021 under nedlukningen kan ses på væggene i Skagens Museum. 63 udvalgte mennesker fra ind- og udland har udvalgt et værk fra museets samling, som de sætter særlig stor pris på. Hvorfor fortæller de om på plancherne ved siden af værket. Men deres fortælling kan også ses på de sociale medier, og det er heldigt. - Den har været åben i 10 dage, og det er nok tvivlsomt, om den kommer til at åbne igen. Den hedder ”VORES VÆRKER”, og har meget fokus på brugerinddragelse. Og heldigvis så har den et fint liv på nettet, fordi man jo kan lave nogle virtuelle tiltag, som jo i en eller anden form og i en anden form når ud til nogle modtagere, fortæller Lisette Vind Ebbesen. På samme måde kan man på for eksempel på Facebook stifte bekendtskab med en eller flere af Skagens Museums ”Digitale museumsværter”, som viser forskellige værker og formidler nogle små historier om dem, og svarer på eventuelle spørgsmål. En anden måde at tilfredsstille det kunsthungrende publikum i en tid med corona, nu hvor vi ikke må forsamles, og det er godt, mener Lisette , der dog stadig mener, at der går noget tabt: - Vi har haft ret mange fine snakke om det, fordi hele det her museum er jo skabt omkring møder. For mig der handler kunst også rigtig meget om nogle møder. Om det så er imellem et menneske og kunstværk eller en kunstoplevelse, eller det er mennesker imellem, men det der fysiske møde og den oplevelse, det der meget 1 til 1. Så det har jo været en øvelse, det der med at sige: Okay, det kan vi jo ikke! Hvordan kan vi få det skubbet over på nogle virtuelle kanaler? fortæller museumsdirektøren. Hjemmearbejdsplads Som så mange andre blev Skagens Museum som arbejdsplads lukket ned og medarbejderne blev sendt hjem på hjemmearbejde. Efter nogle indledende it-problemer, som dog hurtigt blev løst, kunne arbejdet fortsættes hjemmefra.  Og Lisette Vind Ebbesen synes faktisk, at det er gået fint. - Det er ikke fordi, jeg elsker Teams, Skype og Zoom.  Jeg kan virkelig godt blive mæt af det! Og jeg synes jo også, man mangler en dimension i forhold til at være sammen med nogle mennesker. Så jeg glæder mig til man må mødes igen fysisk, selvfølgelig, siger hun og tilføjer: - Men jeg kan også sagtens se, der er ligesom nogle redskaber, man har fået pudset af og fået stiftet bekendtskab med, som man helt klart kommer til at bruge i et andet omfang. Direktøren skulle hjemmeskole børnene Lisette og hendes mand Jacob har sønnen Sigurd, der går i 3. klasse og datteren Alba, der gik i børnehaveklasse, da nedlukningen indtraf og nu i dag går i børnehaveklasse. Så Lisette og Jacob har også haft hjemmeskole i huset i Skagen. Og selv om der selvfølgelig har været brug for ekstra planlægning, så forældrene også har kunnet passe deres arbejde, så har børnene været hurtige til at finde sig tilrette i at blive hjemmeskolet, fortæller Lisette: - De sagde faktisk begge to, de håbede det blev forlænget, så de har været meget glade for at være hjemme. Og de kunne lynhurtigt jo finde alle fordele i det, ikke? Altså, Alba syntes, det var dejligt man ikke behøvede tage sit nattøj af.  Og det der med: Man kan jo nå at lege, inden man skal have den første time. Der har været masser af fine og dejlige ting i det. Men jo også udfordringer, selvfølgelig, griner Lisette og tilføjer, at det også har været dejligt at få et indblik deres skolegang. Ud i naturen Lisette har en god og lun heldragt på, når hun er ude i naturen – og det er hun tit. - Naturen betyder meget for mig. Altså: Jeg bor i Skagen! Det er jo et af de skønneste steder. Og ja, det er lige før jeg vil sige, jeg ved ikke om vi har brugt naturen mere i den her nedlukning, men på en eller anden måde har man fået måske en større afhængighed af den. Det der med, der er nogle ting, man ikke må. Man kan godt føle sig sådan indespærret, ikke? Altså det der med at komme ud. Få noget frisk luft. Gå en tur og hoppe på en trampolin eller lave en sneengel, siger hun. Hun er glad for at bo i Skagen, hvor hun føler at hele det bedste ved den danske natur er lige i baghaven. - En tur ud i det fri kan også bruges til at mødes med venner, man eller ikke kan se på grund af risikoen for smittespredningen og forsamlingsforbud, fortæller Lisette, der udover vennerne savner at se sine brødre og en søster, der bor i Barcelona. I stedet bliver der skruet op for facebook-kontakten til hendes søskene. Hun skriver også breve til dem, hun savner særligt meget. Savn og afsavn Lisette Vind Ebbesen har på ingen måde har fået dækket sit fysiske, sociale behov i coronaåret. Men lige så slemt er det, at hun har måttet undvære de fysiske besøg på museer og andre kulturinstitutioner. Ganske særligt én bestemt kunstudstilling brænder Lisette for at komme ned og se: - Altså, jeg har VIRKELIG savnet at komme til Paris og opleve den der KRØYER-udstilling! udbryder hun. Skagens Museum har i samarbejde med Museé Marmottan i Paris lige nu en udstilling, der hylder den danske kunstmaler P.S.Krøyer. Men også her er der nedlukning, så Lisette krydser fingre for, at det vil lykkes hende at få lov til at rejse ned og se udstillingen, inden den lukkes ned den 25. juli. Men ellers er det ikke lige rejselyst, der nager museumsdirektøren mest her under coronaen: - Altså, for mig, så er det der med at rejse ud tit forbundet til nogle oplevelser eller noget med at være sammen med nogle bestemte mennesker, så om det foregår det ene eller andet sted... Men det rykker i mig, når der er nogle ting, som, ja, man ikke kan komme til – det er klart! slutter Lisette Vind Ebbesen. Se hele afsnittet af coronaliv herunder. Husk at du altid kan se vores programmer på tv2nord.dk/tv.

Referat:
Når corona forhindrer os i at komme til kunsten, må kunsten komme til os. Nye it-platforme og nye måder at samarbejde kan også noget, erfarer Lisette Vind Ebbesen, Skagens Museum